Stesen MRT Taman Midah

Stesen MRT Taman Midah ialah stesen transit aliran massa (MRT) di tenggara Kuala Lumpur, Malaysia. Stesen ini adalah salah satu stesen dalam Laluan Sungai Buloh-Kajang. Stesen ini dinamakan sempena kawasan perumahan Taman Midah yang terletak di selatan stesen. Stesen ini dibuka pada 16 Julai 2017 di bawah pembukaan Fasa 2 laluan ini. Semasa pembinaan, stesen ini dikenali sebagai Taman Bukit Mewah.

Ciri-ciri Stesen

Lokasi
Stesen ini terletak di Cheras, Kuala Lumpur dengan  Jalan Cheras di sebelah timur stesen. Di sebelah selatan stesen adalah Taman Midah manakala di sebelah tenggara stesen adalah Taman Sri Bahtera. Juga terletak berhampiran stesen adalah Hospital Rehabilitasi Cheras, Krematorium DBKL Cheras dan Tanah Perkuburan Kristian Cheras.

Pelan stesen

Stesen ini adalah stesen bertingkat dengan tiga tingkat: aras tanah, aras legar dan aras platform. Stesen ini mempunyai dua platform sisi di atas ruang legar untuk perkhidmatan Laluan Sungai Buloh-Kajang. Terdapat kemudahan bagi Orang Kurang Upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, braille di butang lif dan kaunter rendah untuk pengguna kerusi roda. Selain itu, terdapat sebuah bangunan parkir kereta bertingkat (MSPR) yang menempatkan 1355 petak parkir kereta dan 259 petak parkir motosikal.

Perkhidmatan bas
Bas RapidKL laluan T305, 400, T402, 450 berkhidmat di stesen ini.

Rujukan

Laluan Sungai Buloh-Kajang
Stesen RapidKL
Stesen transit aliran deras di Kuala Lumpur